text: Tyske sejlere udløste stor redningsaktion
  16 april 2016 kl. 15.47
  Redningsbåde fra Sønderborg, Aabenraa og senere Flensborg blev rekvireret, da en tysk katamaran kæntrede på Flensborg Fjord.
  To af de tre personer ombord blev kastet i vandet, da båden væltede. Nogle windsurfere slog alarm og et par lystsejlere kom til hjælp.
  - Vi rekvirerede beredskaberne fra Aabenraa og Sønderborg, for det var det hurtigste. Men senere kom de tyske redningsfolk til, oplyser vagtchef Ole Aamann, Syd- og Sønderjyllands Politi til TV SYD.
  De tre sejlere var tyskere – og katamaranen er formentlig kommet fra Flensborg.
  Den kraftige blæst betød, at arbejdsforholdene ikke var nemme for redningsmandskaberne. To lå i vandet, men den tredje sad på kølen, fortæller Kim Petersen, som også har taget billederne til denne artikel.
  - Den slags sejlere har altid fornuftigt tøj på, så jeg har ikke underretning om at de har taget skade, siger vagtchefen.
  
  